Det er yderst uklogt, når Venstre med øjeblikkelig virkning fratager partiets tidligere næstformand, Kristian Jensen, både hans post som arktisordfører samt alle hans udvalgspladser. Det vurderer Politikens politiske kommentator Kristian Madsen.

Degraderingen sker, efter at Kristian Jensen i et interview med Jyllands-Posten har foreslået, at Venstre bør lave en større økonomisk reformpakke med regeringen, Radikale Venstre og Det Konservative Folkeparti. Et forslag, som ikke er klappet af med partiets ledelse på forhånd, og som derfor ifølge Venstres politiske ordfører, Sofie Løhde, er i strid med partiets interne spilleregler.

Men hverken forslaget eller Kristian Jensens opførsel er ifølge Kristian Madsen kontroversielt nok til at afføde så store konsekvenser, som Venstre med formand Jakob Ellemann-Jensen i spidsen har besluttet, at det skal have for Kristian Jensen.